สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 25 มิ.ย.58
25 มิ.ย. 2558

– เงินเยนอยู่ที่ระดับ 123.40 เยน/ดอลลาร์ จากตอนเช้าที่อยู่ที่ระดับ 123.80 เยน/ดอลลาร์
– เงินยูโรอยู่ที่ระดับ 1.1170 ดอลลาร์/ยูโร จากตอนเช้าที่อยู่ที่ระดับ 1.1200 ดอลลาร์/ยูโร
– ดัชนี SET ปิดวันนี้ที่ระดับ 1,519.47 จุด เพิ่มขึ้น 1.21 จุด หรือ 0.08%
– สรุปปริมาณการซื้อขายรายกลุ่ม ต่างชาติขายสุทธิ 431.64 ล้านบาท (SET+MAI)
 
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงอ่อนตัวลง 13 ดอลลาร์ฮ่องกง ปิดที่ระดับ 10,875 ดอลลาร์ฮ่องกง/ตำลึง เทียบเท่ากับ 1,176.38 ดอลลาร์สหรัฐ/ทรอยออนซ์ ลดลง 1.41 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.76 ดอลลาร์ฮ่องกง
– น.ส.นลิน ฉัตรโชติธรรม นักเศรษฐศาสตร์ ธนาคารเอชเอสบีซี ประเทศไทย ระบุว่า เอชเอสบีซีปรับลดคาดการณ์เติบโตเศรษฐกิจไทยปีนี้ลงจาก 3.6% มาเป็น 3.1% เนื่องจากอัตราการเติบโตของเศรษฐกิจไทยยังอยู่ในระดับต่ำ ประกอบกับการส่งออกสินค้ายังคงเป็นปัจจัยหลักที่ฉุดการเติบโตเศรษฐกิจ เป็นผลจากอุปสงค์ที่ต่ำในเอเชียตะวันออก
นอกจากนี้ การบริโภคและการลงทุนภาคเอกชนยังซบเซา ถึงแม้ว่าจะมีแรงหนุนจากราคาพลังงานที่ต่ำลง ซึ่งหลักๆ แล้วเป็นผลจากบรรยากาศทางเศรษฐกิจที่ไม่สดใสส่งผลกระทบต่อความเชื่อมั่น ระดับหนี้ครัวเรือนที่สูง และการเติบโตของรายได้ที่ต่ำ
– กลุ่มเจ้าหนี้ได้ให้เวลารัฐบาลกรีซยื่นข้อเสนอชุดใหม่ถึงแค่ 17.00 น.ตามเวลาไทยในวันนี้ หรือ 11.00 น.ตามเวลาท้องถิ่นในกรุงบรัสเซลส์ หากถึงเวลาแล้ว กรีซยังไม่สามารถยื่นข้อเสนอที่เจ้าหนี้ยอมรับได้ ทางกลุ่มเจ้าหนี้ก็จะนำเสนอแผนการของทางเจ้าหนี้ให้กับที่ประชุมรัฐมนตรีคลังยูโรโซนที่จะเปิดฉากขึ้นในวันนี้เช่นกัน
– สื่อต่างประเทศรายงานว่า ธนาคารกลางยุโรป (ECB) ไม่มีแผนที่จะปรับเพิ่มเพดานเงินช่วยเหลือฉุกเฉิน หรือ Emergency Liquidity Assistance (ELA) ให้แก่ภาคธนาคารของกรีซ
– ธนาคารกลางฟิลิปปินส์มีมติคงอัตราดอกเบี้ยเงินฝากประเภทข้ามคืนไว้ที่ 4% ในการประชุมวันนี้ เนื่องจากปรากฎการณ์เอล นินโญอาจจะส่งผลกระทบต่อเงินเฟ้อของประเทศ
 
ที่มา: สำนักข่าวอินโฟเควสท์